Kendelse afsagt af Rettens formand for Fjerde Afdeling den 15. oktober 2015 – Ahrend Furniture mod Kommissionen

(Sag T-482/15 R)

»Særlige rettergangsformer — udbud — udbudsprocedure — levering af møbler — afvisning af en tilbudsgivers bud og tildeling af kontrakten til en anden tilbudsgiver — begæring om foreløbige forholdsregler — fumus boni juris foreligger ikke«

1. Særlige rettergangsformer — udsættelse af gennemførelse — foreløbige forholdsregler — betingelser — fumus boni juris — uopsættelighed — alvorlig og uoprettelig skade — kumulativ karakter — rækkefølge for undersøgelse og metode til efterprøvelse — skønsbeføjelse for dommeren i sager om foreløbige forholdsregler (art. 256, stk. 1, TEUF, art. 278 TEUF og art. 279 TEUF; Rettens procesreglement, art. 156) (jf. præmis 20-22)

2. Særlige rettergangsformer — udsættelse af gennemførelse — betingelser — uopsættelighed — bedømmelse i tvister vedrørende indgåelse af offentlige kontrakter — alvorlig skade — tilstrækkeligt i tilfælde af særlig alvorlig fumus boni juris i form af en åbenbar og alvorlig ulovlighed — betingelse — indgivelse af begæring om foreløbige forholdsregler inden for stand still-perioden inden indgåelsen af kontrakten med tilslagsmodtageren (art. 278 TEUF; Den Europæiske Unions charter om grundlæggende rettigheder, art. 47; Kommissionens forordning nr. 1268/2012, art. 171, stk. 1) (jf. præmis 24-28 og 30)

3. Særlige rettergangsformer — udsættelse af gennemførelse — betingelser — fumus boni juris — umiddelbar undersøgelse af anbringender fremført til støtte for søgsmålet i hovedsagen — søgsmål til prøvelse af en afgørelse fra Kommissionen om afvisning af en tilbudsgivers bud i forbindelse med en offentlig kontrakt og tildeling af kontrakten til en anden tilbudsgiver — anbringende vedrørende fejl begået i forbindelse med den tekniske og økonomiske bedømmelse af den omhandlede tilbudsgivers bud — anbringende vedrørende manglende meddelelse om forhold vedrørende den økonomiske bedømmelse af buddene — anbringender, der umiddelbart er ubegrundede (art. 278 TEUF og 296 TEUF; Europa-Parlamentets og Rådets forordning nr. 966/2012, art. 97, stk. 1, og art. 113, stk. 2; Kommissionens forordning nr. 1268/2012, art. 161, stk. 3) (jf. præmis 29 og 31-105)

4. Særlige rettergangsformer — udsættelse af gennemførelse — foreløbige forholdsregler — betingelser — uopsættelighed — alvorlig og uoprettelig skade — bevisbyrde — økonomisk tab — situation, der kan bringe det sagsøgende selskabs eksistens i fare — skade, der senere kan godtgøres gennem økonomisk kompensation — ingen uafhjælpelig karakter (art. 278 TEUF og 279 TEUF; Rettens procesreglement, art. 156) (jf. præmis 107 og 112)

5. Særlige rettergangsformer — udsættelse af gennemførelse — foreløbige forholdsregler — betingelser — uopsættelighed — alvorlig og uoprettelig skade — fortabelse af en chance som følge af udelukkelse af en bydende fra en udbudsprocedure — fortabelse, der ikke i sig selv udgør et alvorligt tab (art. 278 TEUF og 279 TEUF; Rettens procesreglement, art. 156; Europa-Parlamentets og Rådets forordning nr. 966/2012, art. 114, stk.1) (jf. præmis 109-111)

Sagens genstand

Principalt påstand om udsættelse af gennemførelsen af Kommissionens afgørelse, hvorved denne tildelte parti 1 i udbud OIB.DR.2/PO/2014/055/622 vedrørende kontrakten »Levering af møbler« til en anden tilbudsgiver, og subsidiært påstand om, at Kommissionen pålægges at fremlægge dokumenter vedrørende den økonomiske analyse af buddene, og om at afgørelsen udsættes, indtil en ny behandlingsfrist på 10 dage, regnet fra oversendelsen af disse dokumenter, er udløbet.

Konklusion

1) Begæringen om foreløbige forholdsregler tages ikke til følge.

2) Kendelsen af 26. august 2015 afsagt i sag T-482/15 R ophæves.